Rygte: Samsung klar til at købe Bang & Olufsen

Et rygte spreder sig i skrivende stund som en steppeild i bankverdenen; koreanske Samsung skal være særdeles interesseret i at opkøbe det danske elektronikklenodie Bang & Olufsen. Angiveligt er det tæt på eller også er der allerede lagt et bud på virksomheden, fortæller iNPUT’s kilde i bankverdenen. Det er dog rygter, der skal tages med et gran salt. Der har længe verseret rygter om, at skrantende B&O skal sælges – og både Philips, LG og Samsung har været nævnt som købere. På den anden side meddelte Struer-virksomheden i forrige uge, at man forhandler om adskillige, potentielle købstilbud.

Samtidig har Bang & Olufsen gjort en del for at positionere sig i Korea den seneste tid, blandt andet er direktør Tue Mantoni blevet interviewet af den koreanske avis Korea Times.

Bang & Olufsen fejrer i disse måneder 90 års fødselsdag. Virksomhedens kerneområde er lyd – og det er netop et område som Samsung gerne vil indtage. Med de B&O/Libratone-inspirerede trådløse højttalere, Wireless Audio 360, forsøger Samsung at mase sig ind på det boomende højttalermarked. Her kan B&O’s tekniske know-how være en stor hjælp.

“B&O kunne bestemt være et godt match for en af de store spillere. Flere af dem ville kunne producere og distribuere produkterne meget billigere og bedre end B&O. Samtidigt kan de få en vej ind på premium-området og bruge dansk design til at markere sig som noget eksklusivt og lækkert,” sagde Nikolaj Stagis, der er adm. direktør i brandingbureauet Stagis A/S, i et interview med Børsen i slutningen af november.

Vi følger naturligvis op på rygterne, hvis der kommer nyt …

Rygte: Samsung klar til at købe Bang & Olufsen